FREEPORT: Il-Freeport minn dejjem kien magħruf bħala l-għalqa tal-Partit Nazzjonalista b'mod partikolari tal-Eks Ministru Austin Gatt. Fil-Freeport jaħdmu diversi pampaluni magħrufa għall-kulur politiku tagħhom. Saħansitra huwa magħruf li deputati Nazzjonalisti tant huma qrib il-maniġment privat li għadhom idaħħlu n-nies sal-lum. Gvern ta' Lawrence Gonzi u Simon Busuttil kien ħafer kumpens ambjentali ta' madwar €750,000 li l-Port Ħieles kellu jħallas lill-komunità ta' Birżebbuġa. FISHFARMS: Sar magħruf din il-ġimgħa kif l-Eks Segretarju Ġenerali tal-Partit Nazzjonalista, li huwa qrib ħafna spekulaturi ewlenin fil-pajjiż, huwa impjegat ta' wieħed mill-ikbar operaturi tal-fishfarms f'Malta. Simon Busuttil sal-lum għadu ma ċaħadx li ħa pożizzjoni favur tal-fishfarms minħabba li l-PN iffinanzjat minn persuni f'din l-industrija li qed tniġġes. MANOEL ISLAND: Il-ftehim ta' Manoel Island mal-Gvern ġie ffirmat taħt amministrazzjoni Nazzjonalista tas-sena 2000. Qatt ma ttieħdet azzjoni kontra l-għeluq tax-xatt ta' Manoel Island. Din il-ġimgħa ssemma Arthur Galea Salamone, il-kelliem stilla f'waħda mill-protesti tal-PN dwar governanza tajba, li huwa direttur fuq MIDI Plc, l-iżviluppaturi ta' Manoel Island. Galea Salamone huwa qrib ħafna tal-Kap tal-PN Simon Busuttil. Is-silenzju fuq ix-xatt ta' Manoel Island u n-nuqqas ta' azzjoni tal-Partit Nazzjonalista qed jiġi interpretat f'dawl ġdid wara li ssemma dan il-fatt. PALUMBO: Ann Fenech qalgħet għexieren ta' eluf ta' ewro biex isservi ta' konsulenta tal-Gvern sabiex Palumbo jieħu s-sit tat-Tarzna biex jiżviluppa tarzna privata. Kienet hi l-persuna li finalment wasslet biex jiġi ffirmat il-ftehim bejn Palumbo u l-Gvern Malti. Akkumpanjat lil Simon Busuttil fiż-żjara lit-tarzna ta' Palumbo u ppużat għar-ritratti. Mhux ta' b'xejn li n-nies tal-Kottonera ma sabu l-ebda kenn fil-Partit Nazzjonalista.